‘દારૂ એ વિનાશનું કારણ છે’ ના શીર્ષક હેઠળ ગળતેશ્વર તાલુકા ગુજરાત ક્ષત્રિય ઠાકોર સેનાના પ્રમુખ હિતેશભાઈ ઠાકોર દ્વારા ગળતેશ્વર તાલુકાના સેવાલિયા પોલીસ સ્ટેશન ખાતે આવેદનપત્ર આપ્યું હતું. આવેદનમાં જણાવ્યું હતું કે, દારૂને કારણે ઘણા સમાજો બરબાદ થઈ ગયા છે. ગળતેશ્વર તાલુકામાં પણ દેશી વિદેશી દારૂને લઈ ઘણા લોકો વ્યસની બની ગયા છે. જેના કારણે મહિલાઓનું વિધવા બનવાના પ્રમાણમાં વધારો થયો છે. દિવસેને દિવસે યુવાધન પણ બરબાદ થઈ દારૂને રવાડે ચઢી રહ્યું છે. જેને કારણે ભારતનું ભવિષ્ય બગડી રહ્યું છે, જેવા ગંભીર ખતરાઓ ધ્યાને રાખી સેવાલિયા પીએસઆઈ એ.જે.ચૌધરીને કડક દારૂબંધી અમલમાં મૂકવા જણાવાયું છે. જો પોલીસ પગલા નહી લે તો જનતા રેડની ચીમકી પણ આપી હતી.